In nomine Dei, Patris et Filii et Spiritus Sancti, Amen. Ego Bernardus, dictus de Castro Karoli, in hunc modum facio meam ultimam voluntatem, quam volo valere omni jure quo meliore valere poterit. In primis eligo sepulturam meam in ecclesia Sancti Jacobi de Templo Belnę. Item do, lego altari Beatę Marię fondato in predicta ecclesia unum calicem in pretio sex librarum Vienniensium. Item do, lego domino Pontio et domino Petro, socio ejus, cuilibet XX solidos. Item, Fratribus domus XXX solidos in pitantia. Item, familię eorum Fratrum X solidos. Item, regentibus ecclesiam Sancti Petri Belnę X solidos. Item, in opere dictę ecclesię X solidos. Item, do, lego sex presbiteris dictę ecclesię, cuilibet XII denarios quę fuit dicti Boilan, et hec tres partes detinent tantummodo duo jornalia. Item, do, lego et concedo, constituo Petrum et Johannem, nepotes meos, omnibus istis factis heredes habentes et possidentes post obitum meum omnia bona mea mobilia et immobilia, ubicumque fuerint inventa. Hanc autem meam volo esse ultimam voluntatem, quam volo valere sicut testamenti valeat, insuper codicillos quibus juribus si non valeret, valeat eo super quo meliori valere poterit divino vel humano seu consuetudinario. Hujus autem meę ultimę voluntatis volo et constituo executores meos dominum Poncium, presbiterum, dominum Petrum, presbiterum, et Belinum de Furre, dominum Brace, quos porro in possessionem omnium rerum, pro legatis debitis et clamoribus persolvendis instituo. Item, do, lego presbiteris pro clericis Beatę Marię Belnę XX solidos equaliter dividendos. Item, do, lego in opere Fratrum Minorum XX solidos. Item, do, lego in opere Beatę Marię Magdalenę X solidos. Item, monachis Sancti Stephani Belne X solidos in pitantia. Item, do, lego pauperibus Domus Dei Belnę dictę de Sancto Spiritu XX solidos in pitantia. Item do, lego pauperibus Domus Dei de Burgo Novo Belnę quinque solidos. Item do, lego in opere Sancti Petri de Castro Karoli XX solidos. Item, do, lego in opere Sancti Germani, in qua ecclesia ego baptizatus fui, XX solidos. Item, do, lego filiolis et filiabus meis in simul XX solidos. Item do, lego et concedo pauperibus et leprosis, in die post obitum meum IIII libras Viennensium. Item, do, lego Templariis duo jornalia terrę arabilis meę, sciendum est terra, quę fuit dicti Blenin de Verneto, et terra, quę fuit domini de Marimonte, et medietas jornalis unius. In cujus rei memoriam sigillum venerabilis viri domini Renaudi, archipresbiteri de Arneto, volo et concedo apponi, et hoc volo sufficere. Datum anno Domini M°CC°LXX° mense martii.